b'\n_START_ARTICLE_\nGianni Rijavec\n_START_SECTION_\n\xc5\xbdivljenjepis\n_START_PARAGRAPH_\nGianni je bil ustanovitelj in vodja vokalnega kvarteta Big-Ben (Big Ben Hit kvartet), ki ga je sestavil leta 1982 po prihodu od vojakov v sestavi: Vladimir \xc4\x8cade\xc5\xbe (prvi tenor), Gianni (drugi tenor), Radovan Koko\xc5\xa1ar (bariton) in Armando Mariutti (bas). Iz njega se je razvila zabavnoglasbena skupina Big Ben, ki je postala znana leta 1985 z uspe\xc5\xa1nico Ljubim te, Mateja. Na takratnem festivalu Prvi glas Gori\xc5\xa1ke zmagajo s pesmijo H\xc4\x8di ravnatelja. Na festivalu Melodije morja in sonca 1986 dobijo nagrado za najbolj\xc5\xa1e debitante s pesmijo Za mano \xc5\xa1e jokala bo\xc5\xa1. Leta 1987 nastopijo na Jugoviziji s pesmijo Moja Mari, naslednje leto pa s pesmijo Mladi Jo\xc5\xbea zmagajo na Melodijah morja in sonca. Omenjenega festivala se udele\xc5\xbeijo tudi v letih 1989, 1991 in 1992 , kjer nastopijo s pesmimi Lady Blue, Ciao Portoro\xc5\xbe in Rde\xc4\x8de vrtnice. Ostale njihove uspe\xc5\xa1nice so Lojtrca, Adijo \xc5\xa0pela, Slovenija moja, Nancy iz Ljubljane, Bo\xc5\xbei\xc4\x8dni poljub, So\xc4\x8da, Poljub, Stara mama, Indijanka, Ne jo\xc4\x8di za menoj ... _NEWLINE_Po razpadu skupine leta 1995, se Gianni posveti solo karieri. V tem \xc4\x8dasu posname tudi nekaj duetov, npr. z Vladimirjem \xc4\x8cade\xc5\xbeem (Ranjeno srce (MMS 1996), Zbogom sonce (MMS 1998), Pusti \xc4\x8dasu \xc4\x8das (EMA 1998)), Simono Weiss (Ti in jaz), Rebeko iz Makedonije (Zgodba o miru in ljubezni), Iris Soban (Ranjeno srce) ... Z Vladimirjem ve\xc4\x8dkrat nastopita na festivalih. Na EMI 1998 se s pesmijo Pusti \xc4\x8dasu \xc4\x8das uvrstita na drugo mesto. Njegova prva samostojna plo\xc5\xa1\xc4\x8da Najlep\xc5\xa1e balade je iz\xc5\xa1la leta 1997._NEWLINE_Gianni je znan mirovnik, vodja fundacije Beli Golob, ki je bila ustanovljena leta 1999. V okviru fundacije je organiziral razli\xc4\x8dne akcije, teka\xc5\xa1ke dogodke, okrogle mize in dobrodelna zbiranja sredstev. Kot pevec je dodatno reklamiral fundacijo z glasbo na temo Belega goloba. _NEWLINE_Leta 2006 se skupina Big-Ben, v nekoliko spremenjeni zasedbi, ponovno zdru\xc5\xbei. _NEWLINE_Kon\xc4\x8dal je \xc5\xa1tudij zborovodstva na Pedago\xc5\xa1ki akademiji v Ljubljani.'